Document ID: 32011D0196

KOMISIJOS SPRENDIMAS
2011 m. kovo 29 d.
dėl standarto EN 14682:2007 „Virvelės ir įveriamosios virvelės vaikiškuose drabužiuose“ atitikties Europos Parlamento ir Tarybos direktyvoje 2001/95/EB numatytam bendrajam saugos reikalavimui ir to standarto nuorodos skelbimo Oficialiajame leidinyje
(pranešta dokumentu Nr. C(2011) 1860)
(Tekstas svarbus EEE)
(2011/196/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 4 straipsnio 2 dalį,
Pasikonsultavusi su nuolatiniu komitetu, įsteigtu pagal 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus, reglamentus ir informacinės visuomenės paslaugų taisykles teikimo tvarką (2), 5 straipsnį,
kadangi:
(1)
Direktyvos 2001/95/EB 3 straipsnio 1 dalyje gamintojai įpareigojami tiekti rinkai tik saugius gaminius.
(2)
Pagal Direktyvos 2001/95/EB 3 straipsnio 2 dalį gaminys laikomas saugiu (jei tai susiję su rizika ir rizikos grupėmis, kurioms taikomi atitinkami nacionaliniai standartai), kai jis atitinka neprivalomus nacionalinius standartus, kuriais perkeliami Europos standartai, kurių nuorodas pagal direktyvos 4 straipsnio 2 dalį Komisija turi paskelbti Europos Sąjungos oficialiajame leidinyje.
(3)
Pagal tos direktyvos 4 straipsnio 1 dalį Europos standartus turėtų nustatyti Europos standartizavimo įstaigos pagal Komisijos suteiktus įgaliojimus. Komisija skelbia tokių standartų nuorodas.
(4)
Direktyvos 4 straipsnio 2 dalyje nustatyta tvarka, pagal kurią skelbiamos Europos standartizavimo įstaigų prieš šios direktyvos įsigaliojimą priimtų standartų nuorodos. Jeigu tokiais standartais užtikrinama atitiktis bendrajam saugos reikalavimui, Komisija nusprendžia jų nuorodas paskelbti Europos Sąjungos oficialiajame leidinyje. Tokiais atvejais direktyvos 15 straipsnio 2 dalyje nustatyta tvarka Komisija savo iniciatyva arba valstybių narių prašymu nusprendžia, ar tam tikras standartas atitinka bendrąjį saugos reikalavimą. Prieš nuspręsdama skelbti standarto nuorodą, Komisija pasikonsultuoja su komitetu, įsteigtu pagal Direktyvos 98/34/EB 5 straipsnį. Apie savo sprendimą Komisija praneša valstybėms narėms.
(5)
2000 m. lapkričio mėn. Komisija Europos standartizacijos komitetui (ESK) suteikė įgaliojimą M/309 parengti Europos saugos standartus, kuriais siekiama išvengti vaikiškų drabužių virvelių ir įveriamųjų virvelių keliamo pasismaugimo, susižalojimo ir įstrigimo pavojaus.
(6)
Naudodamasis Komisijos suteiktu įgaliojimu ESK priėmė standartą EN 14682:2004. Komisija paskelbė jo nuorodą Europos Sąjungos oficialiajame leidinyje (3).
(7)
2007 m. rugsėjo mėn. standartas EN 14682: 2004 buvo pakeistas ESK priimta nauja redakcija. Šioje redakcijoje patikslinti virvelių ir įveriamųjų virvelių vaikiškuose drabužiuose reikalavimai ir įtraukti aiškinamieji paveikslėliai. Standarto EN 14682:2007 nuoroda nebuvo skelbiama Europos Sąjungos oficialiajame leidinyje.
(8)
Nuo 2008 m. lapkričio iki 2010 m. vasario mėn. vienuolikos valstybių narių rinkos priežiūros institucijos kartu tyrė, ar jų rinkose parduodami vaikiški drabužiai atitinka EN 14682:2007 reikalavimus. Projektą bendrai finansavo Komisija (4).
(9)
Projekte dalyvavusios nacionalinės rinkos priežiūros institucijos pateikė daugiau nei 400 RAPEX pranešimų apie standarto EN 14682:2007 reikalavimų neatitinkančius drabužius. Šie pranešimai sudarė didelę dalį visų 2009 m. gautų RAPEX pranešimų (5).
(10)
Be to, šiuo bendru projektu visos tiekimo grandinės ūkinės veiklos vykdytojai buvo skatinami daugiau sužinoti apie ir geriau suvokti standarto EN 14682:2007 reikalavimus.
(11)
Komisija mano, kad standartas EN 14682:2007 atitinka įgaliojimą M/309 ir Direktyvoje 2001/95/EB numatytą bendrąjį saugos reikalavimą ir 4 straipsnio 2 dalies pirmoje pastraipoje nurodyta tvarka jo nuoroda turėtų būti paskelbta Europos Sąjungos oficialiajame leidinyje.
(12)
Šis sprendimas dėl standarto EN 14682:2007 atitikties bendrajam saugos reikalavimui priimamas Komisijos iniciatyva.
(13)
Šiame sprendime numatytos priemonės atitinka Direktyva 2001/95/EB įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Standartas EN 14682:2007 „Vaikų drabužių sauga. Virvelės ir įveriamosios virvelės vaikiškuose drabužiuose. Techniniai reikalavimai“ atitinka aptariamai rizikai taikomą Direktyvoje 2001/95/EB numatytą bendrąjį saugos reikalavimą.
2 straipsnis
Standarto EN 14682:2007 nuoroda skelbiama Europos Sąjungos oficialiojo leidinio C serijoje ir ja pakeičiama standarto EN 14682:2004 nuoroda.
3 straipsnis
Šis sprendimas skirtas valstybėms narėms.
Priimta Briuselyje 2011 m. kovo 29 d.

Labels: 7
3
1
0